description: Честният човек е излишен в българския "Слава"

title: Чуждо време

maintext:
Само в последния месец "Слава" спечели два европейски кинофестивала - Голямата награда "Златен атлас" в Арас, Франция, после и призовете за Най-добър филм и Най-добър сценарий в Хихон, Испания. Световният дистрибутор Film Movement откупи "Слава" за показ в САЩ и англоговоряща Канада от началото на 2017 г.
С
+
Всички сме в коловоза. Всички сме "малкият човек". В "Слава" на творческия тандем Кристина Грозева/Петър Вълчанов ("Урок") коловозът е буквален, а човекът си има име – кантонерът Цанко (Стефан Денолюбов).Той живее сам със зайците си и с 350 лева нередовна заплата край жп линията на общата ни посока, в сегашно време. Завива разхлабените болтове на релсите сутрин с големия железничарски ключ, за да е безопасно движението. Около него крадат нафта посред бял ден, но той слуша птичките и почуква по релсите. Безсребърник. С буйна брада на отшелник (или на светец) от обет към починалия баща. Той му е завещал часовник Slava, точен до секундата. За Цанко времето е важен фактор - и не само заради разписанието на влаковете. Старата му Slava отмерва и вътрешния ритъм на мизерния му, но достоен живот.Времето е важно и за Юлия (Маргита Гошева). Тя е на 40, но все е отлагала да има дете, работата й като пиар на министъра на транспорта (Иван Савов) е била над всичко. Впрегнала е търпеливия си и понасящ съпруг (Китодар Тодоров) в процедура по замразяване на ембриони, за да контролира и това. Заета е да потушава медиен скандал с разкрита корупция от разследващ журналист (в ролята режисьорът на "Отчуждение" Милко Лазаров).И както е в големите неореалистични филми ("Крадци на велосипеди") – случка от живота се разраства и превръща в морален разрез на времето и обществото. Цанко намира край релсите куп пари, връща ги, Юлия го произвежда в герой, за да разсее вниманието от корупцията. На тържеството сваля Slava-та от ръката му, за да сложат там трофейния часовник, но я загубва някъде. Новото цъкало се оказва менте като всичко останало около Юлия. И Цанко тръгва срещу системата да си търси отнетата Slava (и достойнството), но в този поход е сам и обречен.Методът на Грозева/Вълчанов е същият като от "Урок" и верният им екип е същият (камера-свидетел на Крум Родригес). Животът без мизансцен и разкрасяване, проследен в естествения му ход.особено внимание към детайла, издигнат във важните места до поетично обобщение и ключ не само към разказа, но и към смисъла. Труден стил, изискващ нулева игра от актьорите, и те го покриват без остатък. По-овладян като кино от "Урок", с оставени повече морални нюанси, има и разреждащ хумор – от абсурден до непрогледно черен. В антагониста Юлия на Гошева са видени и следи от човещина и съвест, каквито нямаше у Лихваря на Денолюбов в "Урок".Нееднозначен е и разследващият журналист, за когото човешкият случай на Цанко е просто аргумент към собствената му теза (и слава). Дори за него човекът отсреща вече няма значение. Дотолкова е сгрешен общият коловоз. Урокът на "Слава" е, че популистките подаръци на системата са по условие менте и не работят. А понякога свършват трагично – не само за приемащия, но и за даващия. Финалът е изненадващ, извън жанровата тъкан, но е и абсурдно логичен. Не толкова от видяното дотогава във филма, а от това, в което живеем.Още от същото: "Урок"+ + + от 5


description: Върховният административен съд (ВАС) даде ход на второто дело, с което Слави Трифонов оспорва резултатите от референдума на 6 ноември. Жалбата на...

title: ВАС определи повторно броене на бюлетините на референдума на Слави Трифонов

maintext:
© Георги Кожухаров
Върховният административен съд (ВАС) даде ход на второто дело, с което Слави Трифонов оспорва резултатите от референдума на 6 ноември. Жалбата на Инициативния комитет е срещу обявените от Централната избирателна комисия (ЦИК) резултати. ВАС определи да се извърши съдебна математико-статистическа експертиза на материалите по делото и на протоколите на секционните избирателни комисии. Освен това съдът е решил да се извърши повторно преброяване на бюлетините в посочени от Трифонов 44 секции и да се установи има ли грешки в протоколите с резултатите.

fasttext_language: bg


description: Експертът от Citibank пред "Капитал"

title: Димитриос Раптис: Има варианти за бягство от отрицателните лихви

maintext:
Димитриос Раптис, Citibank
© Citibank
Някои анализатори смятат, че тази обстановка на негативни лихви ще се задържи до 2020 година, а може и по-дълго.
Димитриос Раптис е строго профилиран експерт в управлението на ликвидността чрез пазарни инструменти на големи корпоративни клиенти от Европа, Близкия изток и Африка. Работил е за JP Morgan Chase в Лондон, а през 2014 година преминава към екипа на Citibank. В момента оглавява отдела, който се занимава с най-голямото предизвикателство в модерните финанси - отрицателните лихви и бягството от негативния им ефект. С въвеждането им от няколко централни банки, включително и от БНБ в началото на 2016 г., и прехвърлянето им върху корпоративни клиенти намирането на защитни стратегии е болна тема за бизнеса. Познавайки спецификите в България, Раптис е на мнение, че варианти за избягване на негативния ефект има, дори през банални, но забравени схеми за разплащане през банките и са приложими за фирми от всякакъв калибър. Позовавайки се на анализаторските прогнози, Раптис смята, че проблемът, който създава свръхликвидността при прилагане на отрицателни лихви, няма да отшуми скоро и предупреждава, че в даден момент всички ще започнат да бягат от валутите, носещи отрицателен доход. А за привързана към еврото, което е една от петте такива валути, това е предупреждение за навременно пристъпване към защитни стратегии.На първо място случващото се е предизвикателство от юридическа гледна точка, защото законодателството е правено във времена, когато никой не е можел да си представи, че лихвите могат да станат отрицателни. От друга страна имаме затегнатата регулаторна обстановка. Парадоксът е, че има регулатори, които не позволяват да се прилага отрицателна лихва, но в същото време разрешават на банките да начисляват такси, които докарват потребителя до същия резултат.В тази нова реалност компаниите биха искали да избегнат разходите, които произтичат от отрицателната лихва. Има сложни холдингови дружества, които няма на кого друг да прехвърлят разхода освен на някое дъщерно дружество в групата. Само че тогава счетоводителят или вътрешният одитор няма да приеме този резултат с аргумента, че може би все още могат да се намерят банки, които не начисляват отрицателна лихва, или пък ще поискат промяна в инвестиционната политика, което е много трудно нещо.Така че обстановката е много различна и много трудна. Отрицателната доходност, която носят например фондовете на паричния пазар, означава, че ако инвестирате 1 млн. евро днес, утре ще получите не повече, а по-малко пари, отколкото сте вложили. Вече е много трудно дори за инструменти с първокласен рейтинг да генерират доходност, по-висока от тази на централната банка.Има няколко основни решения, които се предлагат на пазара. Едно от тях е Earnings Credit Rate. Това е продукт, структуриран в САЩ през 1930 година. Той позволява на клиентите да намалят разходите по своите банкови транзакции за сметка на парите в брой, които държат във високодоходни валути. Например, ако клиентът има долари, които са високодоходна валута, вместо банката да изплаща лихвата за тях, тя си приспада от нея транзакционните разходи на клиента по други негови операции като електронно банкиране, чекове и така нататък. Тоест вие бихте могли да включите и негативната лихва при тези разходи и това е начин да избегнете негативния й ефект.Друга опция е свързана с отговора на въпроса от колко точно от парите, които носят отрицателен доход, клиентът наистина се нуждае. В момента имаме 5 валути, които носят отрицателна лихва. Понякога клиентите държат някоя от тях, без да има нужда да го правят. Например клиент държи швейцарски франкове и на въпрос защо са му отговаря, че продава във франкове и прави плащания във франкове. Добре, но дали системи като notional pooling не биха му свършили по-добра работа? Това е механизъм, при който се отчитат нетни баланси по сметките, което е особено подходящо за бизнеса на мултинационални компании.Интересно решение би могло да се приложи за бизнеси, които работят на принципа на отложеното плащане. Например вие сте компания, която разполага със значителен кеш в евро. Ако отидете при доставчика си, той ще ви издаде фактура с плащане до 120 или 180 дни. На Балканите и в Източна Европа срокът дори е по-дълъг, освен това в тези страни достъпът до кредит може да е предизвикателство. Така че аз съм клиент, имам ликвидност, която се облага с 0.4%, дали не бих могъл да платя по фактурата си сега срещу известен дискаунт от страна на доставчика? Такава схема би могла не само да елиминира негативния ефект на отрицателната лихва, но и да подобри финансовите показатели на компанията чрез свиването на разходите.Някои от тези решения биха могли да се прилагат и от пенсионни фондове. Все пак не бива да се забравя, че те са активни клиенти на банките и имат своите плащания през тях, набирателни сметки, така че биха могли да договорят с тях споделяне на част от разхода. Но новите регулации освен трудности създават и стимул за измисляне на нови продукти и услуги.Някои клиенти биха могли да сметнат, че разходът е пренебрежително малък, но помислете: 0.4% на 50 млн. евро са 200 хил. евро. Това не са малко пари. Добавете и пропуснатата възможност да инвестирате тези пари. Аз не знам много инвестиционни проекти, които биха толерирали загуба от половин процент. Защо вие трябва да я преглъщате?Другият важен момент е, че трябва да се гледа напред във времето. Случващото се не е краткосрочен проблем. Само ще ви припомня, че когато Марио Драги (гуверньорът на Европейската централна банка - бел. ред.) за пръв път намали лихвата, той каза, че 0.1% е абсолютният минимум и няма да я намалява повече. Три месеца по-късно от -0.1% лихвата на ЕЦБ стана -0.2%. И когато инвеститорите го попитаха не губи ли ЕЦБ от доверието, с което се ползва, Драги каза: "Чакайте малко, това не е редукция, а донагласяне (adjustment) на лихвата."В момента се спекулира, че лихвата може да бъде понижена отново. Някои анализатори дори смятат, че тази обстановка на негативни лихви ще се задържи до 2020 година, а може и по-дълго. Независимо от това докъде ще стигне лихвата, ние трябва да мислим за разходите. Трябва да има готова стратегия какво да се прави, ако внезапно започнете да получавате повече евро, защото всички ще търсят начин да се отърват от валутите, които носят отрицателен доход. Друг аспект на въпроса е как ще се справяте със задлъжнялостта на компанията и как ще обслужвате задълженията си, ако работният капитал не може да поддържа необходимото ниво на активите. Така че препоръката ми е клиентите да са проактивни и да се ориентират към онези доставчици на решения, които са иновативни и могат да си позволят да са гъвкави.


title: Епохата "Фидел"

maintext:
K:Reader
Нов и модерен инструмент, който пренася в дигитална среда усещането от четенето на хартия.
Прочетете целия вестник или списание без да търсите отделните статии в сайта.
Капитал Брой 47 // 26.11.2016 Прочетете Капитал Daily Брой 224 // 01.12.2016 Прочетете


title: Българи до пистата

maintext:
© Юлия Лазарова
- При спадналите цени повече българи купуват втори имот в планината.
- Най-скъпи са ваканционните жилища в Боровец, а най-евтини - в Пампорово.
- Най-активният пазар е в Банско, но основно срещу по-ниски бюджети на купувачите.
Жилището в ски курорт може да се приема и за лукс, но след оттеглянето на чужденците от ваканционния пазар и падането на цените на някои имоти, а и при ниските лихви по депозитите все повече българи се решават на подобна покупка.
Част от запитванията са за инвестиция или като алтернатива на спестявания в банки, но повечето от клиентите не са достатъчно информирани и нямат ясна концепция за какво ще използват жилището, посочват от агенциите. Късият сезон и силното предлагане правят възможно апартамент да бъде купен за 20-30 хил. евро.
Летният сезон тази година е бил активен за ски курортите и най-вече за имотния пазар в Банско, където за периода юли-септември продажбите са с 50% повече от същия период на миналата година, показват данните на Bulgarian Properties. "Интересът и покупките ще се засилват със старта на активния сезон и като цяло очакванията ни са за може би върхов период за последните десет години по отношение на обем продажби", коментира изпълнителният директор на агенцията Полина Стойкова.
"Интересът и покупките в Банско ще се засилват със старта на активния сезон и като цяло очакванията ни са за може би върхов период за последните десет години по отношение на обем продажби."
Полина Стойкова, изп. директор на Bulgarian Properties
Инфографика Кой купува ваканционните имоти в ски курортите
Увеличаване Кой купува ваканционните имоти в ски курортите
Преглед на оригинала Смаляванеа>
Търсенето е основно два типа - апартаменти в комплекси с екстри и апартаменти без екстри и поддръжка. А клиентите, както и в другите ски курорти, са основно българи (виж графиката).
Най-скъпият ски курорт е Боровец, където
средната цена на продадените имоти за третото тримесечие от Bulgarian Properties е 570 евро нa кв.м, а средната покупна цена е 36 800 евро. "Преобладава търсенето на двустайни апартаменти в самия курорт, а предлагането е ограничено в сравнение с другите курорти", коментира Стойкова. Според нея през тази година продажбите в Боровец и региона са нараснали двойно на годишна база
и са само от българи.
В
Пампорово,
за разлика от другите два курорта, агенцията е отчела спад в интереса и сделките през 20
16 г. "Там имаше мини бум и оживление през 2015 г., което отслабна през тази. Едно от обясненията е ограниченото предлагане на имоти в харесваните от българите комплекси.
И тук пазарът е доминиран от българи и покупките от чужденци са по-скоро изключения", заключва експертът.
В курорта има изгодни оферти на цени между 10 000 и 20 000 евро, а цената на кв.м е около 200 евро средно за обзаведени апартаменти.
"Поддръжката на един имот е различна, но средно за апартамент с една спалня излиза около 1000 лв. на година."
Милена Миленкова, "Имоти Банско БГ"
"Поддръжката на един имот е различна, но средно за апартамент с една спалня излиза около 1000 лв. на година", коментира Миленкова. Ако е в комплекс с екстри, се заплаща за басейн, спа център, фитнес, плюс поддръжка на общите части.
Ако няма екстри, се включват например охрана, поддръжка на градини, видеонаблюдение, паркинг, интернет, почистване на снега през зимата и други. "Не споря, че на някои места поддръжката е завишена, но ако успеят да се организират, собствениците могат да предоговорят условията", коментира експертът.
"Най-често стойността е около 10 евро на кв.м от квадратурата на апартамента, като тази такса включва и охрана, ремонти, поддръжка на общите части, чистене на сняг и т.н.", коментира Стойкова. Трябва да се вземе предвид и застраховката на имота като допълнителен разход. "Тя зависи от стойността, но ориентировъчно е около 100-150 лв. на година и добре да я има, особено ако имотът се дава под наем", посочва консултантът.
"Купих още един апартамент, защото офертата беше много добра."
Матиас Зайтлер, инвеститор в Банско
Германецът Матиас Зайтлер е дигитален номад и съинвеститор в най-новото споделено работно пространство в планински курорт - Coworking Bansko. Дотук Матиас, който живее в града, е закупил два апартамента и търси да купи къща за коуъркинга догодина. "Пазарът на недвижими имоти в Банско е много непрозрачен и определено има повече продавачи отколкото купувачи. Така че човек би могъл да направи добри сделки, дори под себестойността на строителството и без дори да отчитам земята. Но има и много продавачи, които се опитват да заблудят потенциалните клиенти", разказва Матиас.
Преди няколко месеца той е купил напълно обзаведен, едва използван апартамент от 80 кв.м в St. John Hill срещу 23 000 евро, или малко под 300 евро на кв.м. "Но в същото време в комплекса има подобен апартамент, който се рекламира на много по-високи цени", разказва германецът. "Купих жилището, защото повечето от офертите за наемане на апартамент в Банско са насочени към туристи, които не остават цялата година, и не са толкова привлекателни за целогодишно живеене.".
Предприемачът купува и друг необзаведен апартамент от 45 кв.м в центъра на града на търг на недвижими имоти за 5000 евро, тоест по-малко от половината от цената на кв.м на другото жилище. "Нямаше определена причина заради която го купих, но цената изглеждаше наистина добра и вероятно ще го използвам за апартамент за гости", споделя Матиас. Германецът вярва, че би могъл да продаде и двата апартамента на добра стойност, тъй като е купил под средните пазарни цени, които брокерите определят на около 350 евро за високо качество обзаведен апартамент. "Не очаквам да направя печалба от продажба в следващите най-малко пет години и може би ще се примиря с малка загуба, ако се опитам да продам незабавно. Тъй като, от една страна, все още има много налични жилища в Банско с активни продавачи, а от друга - разходите по сделката и таксите на агентите по недвижими имоти са високи." Тъй като е трябвало да плати около 2500 евро на година, за да наеме апартамент със същия размер и качество на този, който е закупил, смята, че взимайки това предвид, няма да загуби пари, ако продаде.
По-различна е картината, представена от друга агенция, която предлага имоти в Банско. "Тази година тръгна много положително, имахме доста клиенти от Западна Европа, българи, живеещи в чужбина, и въпреки че цените на имотите не бяха по-различни от това, което са в момента, сделки се случваха", коментира Милена Миленкова от агенция "Имоти Банско БГ"."За разлика от 2015 г., когато пазарът се раздвижи след март месец, тази година беше точно обратното и пазарът беше добър до август", коментира консултантът.Въпреки разликата в периода на активност брокерите се съгласяват за едно - бюджетите на клиентите са по-ниски. "Средният бюджет падна доста тази година и търсенето е до максимум 18 000 евро за апартамент с една спалня до 12 000 евро за студио и до 28 000 - 30 000 евро за апартаменти с две спални", обобщава Миленкова.По данни на Bulgarian Properties средната цена на продадените апартаменти в Банско през третото тримесечие е 320 евро на кв.м, а средната обща покупна цена е 20 000 евро."От пролетта до есента регистрирахме лек спад в покупните цени и бюджетите, които купувачите отделят за покупка в Банско - от около 25 000 евро миналата година на около 22 000 евро през тази година, който се дължеше на налично предлагане на имоти на много атрактивни цени", коментира Стойкова.Постепенно с изчерпването на това предлагане за периода от октомври до момента средната цена на закупените апартаменти в Банско е нараснала до 32 000 евро или 443 евро на кв.м - стойност, която агенцията не е отчитала от 2012 г.В 95% от случаите покупките на имот в курортите са с ваканционна цел, сочат данните на "Имоти Банско БГ". "Този тип жилища се ползва от купувачите за почивка и е един вид лукс. Ако те нямат ясната представа защо инвестират в такъв имот, той ще им бъде само разход", подчертава Миленкова. За да бъде в нормално състояние и да не се руши, жилището трябва да се поддържа, особено в зимен курорт.


description: Петър Ганев в увода към "Черна книга на правителственото разхищение"*

title: Прахосването на парите ни продължава

maintext:
Петър Ганев
Как е възможно това
Даниел Кадик, директор за Югоизточна Европа на фондация "Фридрих Науман"
Докато подбирахме случаите за второто издание на Черната книга на пропилените пари на данъкоплатците, често си задавахме този въпрос. Понякога това става поради небрежност, друг път чрез проекти или в резултат на корупция, а най-пагубните съчетания и на трите фактора могат да се открият сред представените случаи в различни региони в България и в най-разнородни сфери - от инфраструктурата, през медиите до хотелиерството, чиято цел е да очертае широкия спектър на проблемите.
Идеята на книгата е да припомни защо контролът от страна на гражданите е от такова съществено значение и докъде може да доведе разходването на държавни средства, ако никой не го следи.
Но подобно усилие изисква и участието на българските граждани. Ето защо "Черна книга" е и покана да работим заедно за една по-прозрачна България – за България, отговорна пред своите граждани.
В периода 2009–2015 г. правителствата на България натрупаха бюджетен дефицит от над 12 млрд. лв. Прогнозите за следващите няколко години също предвиждат дефицит, което означава, че публичните финанси на страната най-вероятно ще направят пълно десетилетие на дефицитно харчене. Този факт е от особено значение, тъй като тази книга ясно показва как публичният ресурс у нас се прахосва в големи размери.Намеренията винаги са добри – от магистрали и спортни зали до велоалеи, но в крайна сметка се вижда, че данъкоплатецът е платил твърде скъпо и често не е получил нищо смислено в замяна. Именно това прахосничество води до хронични дефицити и до по-малкото възможности за по-добър живот. Черната книга излиза за втора поредна година и разкрива познатите недъзи на боравенето с публични средства в България. Тя обаче не е одитен доклад, а съдържа истински истории на прахосничеството - достъпни и разбираеми. Някои от тях са знакови – като ремонта на парка около НДК например или спортната зала "Колодрума" в Пловдив.Други са по-всеобхватни – като поддържането и модернизирането на жп мрежата в страната или строителството на пътища. Има и по-злободневни теми като разследването за луксозните автомобили в публичните институции.Сюжетите са различни, но всички са под общия знаменател на разхищението, злоупотребата и облагодетелстването с чужди пари – нашите пари. И тази година имаме примери за напълно безсмислени проекти - било то прекрасният празен стадион в община Дряново или дигата, която не пази Криводол от наводнения. Интересни са и къщите за гости, които бяха направени с европейски средства, но на практика не работят. Разхищението на европейски пари едва ли не се приема като нещо нормално у нас. Пристрастяването към усвояването им обаче води и до зависимост, която вече е видима в публичните финанси и трудно се лекува.Публичните инвестиции, които в голямата си част се финансират с европейски средства, станаха заложници на прахосничеството на уж чуждия ресурс. Една от най-важните разгледани теми е употребата му за медии. Установяването на подобни финансови взаимоотношения между държава и медии, при това на всякакво ниво, е не просто спорно, а изключително вредно. Ефектите от подобни практики са не само икономически, те са свързани и със сериозно разклатеното здраве на демокрацията у нас през последните години.Черната книга следва да има образователен характер и да провокира промяна в мисленето и в отношението към публичните институции у нас и изобщо към ролята на държавата във всекидневния ни живот. Прахосничеството се отнася и до заложените правила и норми. Те зависят и от читателя на Черната книга.* В четвъртък беше представено второто издание по проекта, който се осъществява с подкрепата на германската Фондация за свободата "Фридрих Науман"


description: Бъдещият 45-и президент на САЩ е отговорил най-точно на принципа за подбор – да е личност, която е имала най-голямо влияние за добро или лошо върху събитията през годината, посочват от изданието

title: Доналд Тръмп е "Личност на годината" на сп. Time

maintext:
[Reuters]
Доналд Тръмп, президентът на разединените щати на Америка, е личността на годината. Това обяви сп. Time за 90-и път в историята си.Бъдещият 45-и държавен глава на САЩ е отговорил най-точно на принципа за подбор – да е личност, която е имала най-голямо влияние за добро или лошо върху събитията през годината.В случая с Тръмп предизвикателството е колко силно страната не е съгласна с това, че той е отговорът на въпроса коя е тази личност, казват от изданието.Изданието посочва, че в последната селекция са попаднали още Хилъри Клинтън, хакерите, Реджеп Тайип Ердоган, учените, експериментиращи с подмяна на предизвикващи заболявания части от човешката ДНК, и Бионсе."Трудно е да се измери сътресението, което той предизвика. Този имотен барон и собственик на казина, превърнал се в риалити телевизионна звезда и провокатор, не е прекарал и ден на изборен пост, никога не е служил на никого другиго освен на себе си. Сега той съзерцава димящите руини на огромната сграда, която някога приютяваше партии, коментатори, донори, социолози – всички онези, които не прозряха идването му или не го възприемаха насериозно. Върху този краен резултат Тръмп ще управлява за добро или лошо", пише в редакционната статия.Изданието описва диаметрално противоположния начин, по който привърженици и критици оценяват Тръмп, това, което постигна, както и това, за което вдъхновява хората. Time нарича революция случилото се и я определя като типично американска с елементи на популисткото минало, включително и на Джо Маккарти.В момента на изборите 60% от американците го смятаха негоден за президент, но почти половината го определяха като по-способния от Клинтън да предизвика промяна. Във втората група той събра 69% от гласовете, но това е и първото му изпитание – през 2017 г. той ще трябва да изпълнява обещания и да опровергава очаквания, които се възлагаха на него.


description: Последите години са силни, с двуцифрен брой на индустриалните проекти

title: Новите фабрики на България

maintext:
Повечето нови фабрики са в сектора на автомобилните компоненти
© Надежда Чипева
Официалната статистика показа, че чуждите инвестиции са намалели почти наполовина за десетте месеца на годината и са малко под 1 млрд. евро. Сухите числа обаче не винаги дават подробна картина и ако се извади гигантския проект за 1.5 млрд. долара на бургаската рафинерия на "Лукойл" от 2015 г., всъщност инвестициите не падат. Макар да липсва статистическа информация от откриванията и обявяванията на нови предприятия, се вижда, че последите години са силни - индустриалните проекти са двуцифрен брой.Преобладават новите фабрики на току-що избрали страната нови външни инвеститори, но десетки са и разширенията на вече присъстващи. Те създават работни места, което води до повече хора с доходи, увеличават износа, внасят данъци, и дори съживяват региони... Затова в някои райони компаниите започват да изпитват дефицит на служители - първо това се усети в Ботевград, а през последните месеци в Пловдив, заради струпването на нови заводи. Това насочи инвеститорите към нови региони. В градове като Шумен и Димитровград вече има по няколко започнати проекта, което може да съживи икономиката там.Друга устойчива тенденция е, че повечето нови фабрики са в един сектор - автомобилни компоненти. В страната вече работят около 50 такива предприятия, повечето от тях концентрирани в Южна България. И почти без изключения - собственост на международни групи от сектора."Капитал" събра десетте големи проекта, които бяха завършени през 2016, и десетката на тези, които ще заработят през следващата година. Списъкът не е окончателен, защото инвеститорите невинаги обявяват предварително плановете си и размера им. Без детайли за срокове, служители, сума на инвестиции са например заводът за самолетни части на френската Latecoere край Пловдив и разширението на производителя на авточасти "Магна пауъртрейн Пловдив" - най-вероятно в Стара Загора.Няколко големи турски проекта пък предстоят в Шумен. Завод за медни кабели в момента се изгражда от Sarkuysan, която нае производствени помещения от "Алкомет". На територията на "Индустриален парк Шумен" предприятие вече строи производителят на изолации за трансформатори Enpay Endustriyel. Пак там земя за бъдещ завод закупи и производителят на пластмасови изделия Cambro Ozay Plastik.


description: Търговото предложение е прието от 194 акционери и са продадени 207 724 акции, но не стигат за отписване от борсата

title: "Хювефарма" придоби още 3% от "Биовет"

maintext:
© Надежда Чипева
93%
от капитала на "Биовет" е контролиран от компании на Домусчиев.
"Хювефарма" е изкупила още 3% от акциите в "Биовет", а операцията е част от отправеното търгово предложение към малките акционери. Мажоритарният собственик, който се контролира от Кирил Домусчиев, е изкупил 207 724 книжа от близо 200 малки акционери при цена 15.11 лв. за брой, последната одобрена от Комисията за финансов надзор (КФН).
Така обединението между "Хювефарма" на Домусчиев и "Опортюнити 2009" увеличава дела си в капитала до 93%. Това обаче няма да е нужно на основните акционери да свалят дружеството от борсата – за това бяха нужни поне 95% от капитала, което автоматично щеше да им даде право да изкупят и книжата на останалите собственици.
Оставащите 7% са блокирани в други акционери. През миналата седмица четири финансови компании - "София интернешънъл секюритис" (СИС), "Бул тренд брокеридж" и управляващите дружества "Елана фонд мениджмънт" и "Юг маркет фонд мениджмънт", изпратиха писмо до КФН, в което посочиха, че има достатъчно основания да се спре търговото предложение, което е в ущърб на клиентите им.
Става въпрос за разликата между предложената в четвъртата оферта цена от 15.11 лв. за акция и оценка на компанията от февруари на 2016 г. В изготвеният от "Нет консулт" анализ акциите на "Биовет" бяха поставени на цена от 19.36 лв., като за него са ползвани прогнозни данни за следващите 7 години, предоставени от мениджмънта на компанията. Оценката послужи за повторния залог на акциите на "Биовет" по заем на "Хювефарма" на стойност 146 млн. евро. Компанията взе още 275 млн. евро, с който Домусчиев откупи дела на The Rohatyn Group в дружеството.
При търговото предложение обаче оценката пое посока надолу, въпреки че използва сходен хоризонт, но работи с различни данни. Това стана повод КФН да отхвърли 3 пъти предложенията на Домусчиев, преди да се спре на четвъртото. СИС пък беше първата компания, която защити интересите на акционерите си. Не е ясно дали няма да има повторно търгово предложение с по-висока цена, за да могат и останалите акционери да се разделят с дяловете си. Очакванията са Домусчиев да свали "Биовет" от борсата, щом процесът приключи.


description: След СИС сега УД "Елена фонд мениджмънт", УД "Юг маркет фонд мениджмънт" и ИП "Бул тренд брокеридж" също смятат, че има достатъчно основания за това

title: Още три финансови компании поискаха КФН да спре търговото за "Биовет"

maintext:
Компанията на Кирил Домусчиев "Хювефарма" изкупува останалите 10% от "Биовет" за над 10 млн. лв.
© Надежда Чипева
Инвестиционни посредници и управляващи дружества са изпратили писмо до Комисията за финансов надзор (КФН), в което посочват, че има достатъчно основания да се спре търговото предложение към малките акционери в "Биовет".Търгов предложител е обединението между "Хювефарма" на Кирил Домусчиев и "Опортюнити 2009". Те са в процес на придобиване на останалите около 10% от капитала на производителя на продукти за ветеринарната медицина, които не контролират, за малко над 10 млн. лв. Операцията се финансира със средства на "Хювефарма". След приключване на операцията "Биовет" ще бъде свалено от борсата.В писмото до КФН ИП "София интернешънъл секюритис", УД "Елена фонд мениджмънт", УД "Юг маркет фонд мениджмънт" и ИП "Бул тренд брокеридж" посочват, че цената, на която е регистрирано търговото – 15.11 лв. за акция, не е справедлива и накърнява интересите на клиентите им, които са акционери в "Биовет".Подобно писмо през лятото изпрати първо СИС, след което КФН върна няколко пъти търговото, за да го пусне в края на ноември - първата предложена цена беше 13.3 лв. за акция. Проблемът според компаниите е, че и последната оценка на предприятието при търговото се разминава с тази, правена през февруари, когато "Биовет" стана залог по заем на основния му акционер "Хювефарма".През февруари независимият оценител "Нет консулт" чрез прогнозни данни за 7 години, предоставени от мениджмънта на "Биовет", стигна до цена 19.36 лв. на акция. Въпросната оценка беше използвана от "Хювефарма" за получаването на 146 млн. евро заем от банков консорциум, по който книжата на "Биовет" са залог. Те също така обезпечават и друг кредит на дружеството на Домусчиев от 2014 г. на стойност 275 млн. евро, с който бизнесменът откупи дела на The Rohatyn Group в "Хювефарма".Сега в писмото си посредниците пишат, че прогнозните приходи на "Биовет" за търговото са необосновано занижени както спрямо прогнозните приходи в посочената пазарна оценка на "Биовет" към 29.02.2016 г., така и спрямо наблюдаваната тенденция за нарастване на продажбите от дружеството през последните три финансови години и особено през последните две тримесечия.Финансовите компании, подписали писмото, смятат, че според чл. 153 а.5 от ЗППЦК КФН може мотивирано да прекрати търгово преди изтичане на срока, ако са нарушени актове по прилагането му."Капитал" потърси и други посредници от пазара, но повечето не пожелаха да коментират публично казуса. Според някои цената на последното търгово е добра най-малкото защото е до пазарната (15.1 лв. от днес). Други смятат, че в разминаването на оценката няма нищо притеснително, тъй като при търгово тя се прави по един начин, а при залог на предприятие за банков заем - по друг. От "Биовет" отказват коментар.


description: Prime Video струва 3 евро на месец за първите шест месеца

title: Видеоуслугата на Аmazon вече се предлага в България

maintext:
Услугата е налична и през мобилни приложения за Android и iOS
© Капитал
Година след навлизането на Netflix в България видеоуслугата на Amazon - Prime Video, вече също се предлага в страната. Срещу промоционална такса от 3 евро на месец за първите шест месеца (6 евро след това) потребителите ще могат да гледат ексклузивните сериали на онлайн гиганта като Grand Tour (новият проект на изгонения от Top Gear Джеръми Кларксън), The Man In The High Castle, Transparent и др., както и немалко филми. Има и безплатен тестов период от една седмица.Услугата дебютира днес в над 200 държави и е достъпна през сайта www.primevideo.com , както и през всякакви мобилни устройства чрез приложенията за Android и iOS. Възможно също така е сваляне на филми и сериали за офлайн гледане. Все още няма превод на български език (освен на сериала Into the Badlands), като засега има субтитри на френски, немски, италиански, турски и други езици. "Това е само началото. Amazon ще добави още оригинални програми в началото на 2017 г.", обяви онлайн гигантът в официално изявление.Прави впечатление, че библиотеката за България все още не е много пълна, но по същия начин стартира и Netflix, като постепенно увеличи предлаганите филми и сериали. Цената на Prime Video все пак е по-ниска от конкурентната - 6 евро срещу минимум 8 евро при Netflix. Липсата на български превод все още е основната пречка пред по-широкото навлизане на двете услуги на нашия пазар. Netflix вече има български субтитри за сериала "Черният списък" и филма "Мръсни улици" на Мартин Скорсезе, а компанията набира фриленс преводачи в цял свят.Предлаганите все повече стрийминг услуги трябва да отговарят на бързо променящите се тенденции на видеопотребление в България. Много млади българи нямат телевизор и броят на зрителите онлайн и чрез мобилни устройства расте с навлизането на Netflix, а сега и Prime Video. Няма точни данни колко точно са ползващите такива платформи. Но може би най-популярната подобна услуга в България остава HBO GО, която първоначално беше налична като допълнителна опция към абонамент за HBO и Cinemax, но от февруари може да бъде ползвана срещу 7.99 лв. на месец към мобилен план за "Теленор". Отделно bTV и "Нова телевизия" развиват своите платформи Nova Play и Voyo, а Fox пусна Fox Play.


description: Руският президент Владимир Путин обяви, че от полунощ боевете между проправителствените сили и бунтовниците спират. Но много неща остават неясни

title: Нещо като примирие в Сирия

maintext:
© Khalil Ashawi
Руският президент Владимир Путин обяви, че от полунощ сирийско време в четвъртък влиза в сила примирие между групи от сирийската опозиция и силите на президента Башар ал Асад. Изявлението от Кремъл идва, след като Москва, Анкара и Техеран дадоха знак, че са готови да посредничат за мирна сделка в продължаващата близо шест и половина години война. Новината от Москва беше потвърдена от турското външно министерство. Русия и Турция, които подкрепят противникови страни в сирийския конфликт, ще действат като гаранти по сделката. Иран за момента не изглежда да има водеща роля по нея."Току-що получихме новини, че преди няколко часа събитието, за което работихме и което очаквахме, се е случило," обяви Путин в предавана по телевизията среща с външния министър Сергей Лавров и министъра на отбраната Сергей Шойгу. Руският президент съобщи, че са подписани три документа - споразумение за прекратяване на огъня между сирийското правителство и въоръжената опозиция; списък на контролни механизми, които да гарантират, че примирието ще проработи; изявление за намерение за започване на преговори за слагане на политически край на конфликта. Путин описа споразумението като "крехко" и каза, че то ще "изисква много внимание". Освен това заяви, че Русия се е съгласила да намали военното си присъствие в Сирия.Все още не е съвсем ясно кои от фракциите, сражаващи се срещу силите на Асад, се включват в споразумението. Според изявление на сирийската армия Ислямска държава в Ирак и Леванта (ИДИЛ) и "Фатех ал-Шам" (бившия "Фронт ал-Нусра") и "групите, свързани с тях" са изключени от примирието. Но източник от бунтовниците, цитиран от Reuters, твърди, че само зоните, контролирани от ИДИЛ, не са покрити от него.Споразумението се случва, въпреки че гарантите му Москва и Анкара подкрепят различни страни в конфликта. Анкара настоява за оттегляне на Башар ал Асад, който е подрепян от Кремъл. Вероятно въпросът за съдбата на Асад е оставен за по-следващ етап. Същевременно настояването на Турция силите на "Хизбула" да напуснат Сирия може да предизвика напрежение с Иран, друг ключов поддръжник на Асад. Шиитската групировка се сражава в Сирия на страната на про-правителствените сили. "Всички чуждестранни бойци трябва да напуснат Сирия. "Хизбула" трябва да се върне в Ливан," категоричен е турският външен министър Мевлют Чавушоглу.Според Лавров разговорите за прилагане на примирието ще започнат скоро в столицата на Казахстан Астана и в тях ще участват Русия, Турция, Иран и вероятно Египет, както и страните в сирийския конфликт. На по-късен етап други ключови играчи като Саудитска Арабия, Ирак и Йордания може да бъдат поканени да се присъединят.За момента Вашингтон е изцяло извън случващото се. Според Лавров САЩ могат да се включат към процеса след като Доналд Тръмп заеме президенския пост през януари, за да могат страните да работят "по приятелски и колективен начин".Още преди споразумението да бъде сключено, експертът по Близкия Изток Даяна Дрейк заяви пред BBC, че е оптимист, тъй като Русия и Иран са постигнали военните си цели в Сирия. "Почти всички най-после стигнаха фазата, в която са готови. Те виждат, че повече нищо не могат да спечелят. Имам предвид, че Русия не желае да затъне още по-дълбоко в плаващите пясъци в Сирия. Те постигнаха каквото искаха. Същото важи и за Иран. Сирийското правителство от своя страна е невроятно слабо," смята Дрейк.До момента е имало няколко опита за примирие в Сирия с посредничеството на ООН или с договорка между Вашингтон и Москва. Всички приключваха бързо и неуспешно. Сега има нова надежда, колкото и крехка да е тя.


description: Сегашният парламент не е в състояние да излъчи кабинет и отиваме на предсрочни избори. Това съобщи на брифинг пред журналисти председателят на...

title: Нов кабинет в рамките на този парламент няма да има

maintext:
Сегашният парламент не е в състояние да излъчи кабинет и отиваме на предсрочни избори. Това съобщи на брифинг пред журналисти председателят на групата на ГЕРБ Цветан Цветанов, цитиран от
след края на срещата между ГЕРБ, РБ и ПФ, на която втори ден се обсъждаше възможността за съставяне на правителство. По думите му формациите имат определени различия и не могат да стигнат до консенсус и съгласие по секторните политики.


description: Популизмът на тема пътна безопасност вреди

title: Къде е проблемът с пешеходците?

maintext:
© Надежда Чипева
Върховният касационен съд (ВКС) излезе вчера с дългоочаквано тълкувателно решение, с което отговори на няколко въпроса, свързани с делата за тежки катастрофи. Който е чел заглавията в медиите, вероятно ще остане с впечатление, че наказателната колегия на най-висшата съдебна инстанция е дала право на шофьорите поголовно да блъскат хора на пешеходни пътеки.Разбира се, всеки сложен въпрос, има прост и разбираем от всички грешен отговор. Такъв и е случаят. Tълкувателното решение, родено от желанието двама висши представители на съдебната власт - главния прокурор и председателя на ВКС, да демонстрират твърдост по темата, може и да изправи практиката по дела за катастрофи, но може да създаде и много проблеми.И то не заради съдържанието си, а заради публичния резонанс, който ще предизвика. Точно това е голямата вреда, която нанася популизмът и истерията на тема пътна безопасност - независимо дали е провокиран от законодателната, изпълнителната, съдебната власт или от медиите.Тежките пътнотранспортните произшествия с ранени и пострадали, настъпили по вина на някои от водачите, са престъпления по непредпазливост. Шофьорът е нарушил правилата за движение, но не е искал да предизвика катастрофа, а още по-малко да причинява смъртта на някого. В някои държави причиняването на ПТП в пияно състояние е умишлено деяние, в България законодателят е преценил просто да наказва по-сурово водачите, причинили катастрофа нетрезви. По същия начин се наказват по-строго и шофьорите, предизвикали ПТП на пешеходна пътека.В текстовете, криминализиращи катастрофите, Наказателният кодекс препраща към разпоредбите в Закона за движението по пътищата. Цялостната концепция на този закон е, че въвежда задължения и права за всички участници в движението, в това число и пешеходците. В идеалния вариант, ако всеки един от тях ги спазва, не би трябвало никога да се случват инциденти. И още - в случай, че единият не ги спазва, то другият да предотврати инцидент, като ги спазва.Така например, шофьорите да се движат със скорост, която да им позволява навреме да спрат, когато са в близост до пешеходна пътека, а пешеходците - "да се съобразят с разстоянието до приближаващите се превозни средства и с тяхната скорост на движение", т.е. да не се мятат пред автомобила.В решението на Наказателната колегия на ВКС, прието в четвъртък, се казва, че тогава, когато пешеходец с поведението си е станал причина да бъде блъснат, това трябва да се взима предвид при индивидуализацията на наказанието на шофьора, който го е блъснал. После, в решението се прави разлика между различните места, на които пешеходецът пресича, като на практика преразказва текстовете от Закона за движението по пътищата, приемайки, че единствената хипотеза, в която той няма задължение да се съобрази с трафика, е когато пресича на зелен пешеходен светофар.До тълкувателното решение се стигна след като наказателното дело за един трагичен инцидент, каквито са всички катастрофи със загинали, стана основна тема в медиите. През 2011 г. 20-годишната Лора Казанлиева загина, след като беше блъсната на пешеходна пътека във Варна от шофиращ с превишена скорост моторист. През 2012 г. прокуратурата се споразумя с извършителя и му беше наложено условно наказание от 2 г. и 4 месеца. Впоследствие главният прокурор поиска възобновяване на делото и в продължение на четири години то се въртя по инстанциите, за да стигне до ВКС. Там двама от тримата съдии приемат, че последно наложеното от долните инстанции ефективно наказание от 2,5 години затвор, трябва да се намали с половин година. Те се мотивират не само с това, че са минали пет години от деянието (а това винаги е смекчаващо вината обстоятелство). Двамата върховни съдии отчитат също така, че долните две инстанции са приели, че Лора Казанджиева е допринесла за това да бъде блъсната, като не се е огледала на пешеходната пътека (нещо, което нейната приятелка е направила), но макар да са го приели, те не са взели предвид това т.нар. съпричиняване при определяне на наказанието на водача.Точно тази част от мотивите предизвика силен отзвук, а след това решение и главният прокурор, и председателят на ВКС поискаха от Наказателната колегия да изясни - дали правото на пешеходците да пресичат на пешеходна пътека е абсолютно или не.Няма съмнение, че темата за тежките катастрофи е изкючително благодатна и за законодателен, и за съдебен популизъм. За близките на загиналите всяко наказание, различно от доживотен затвор, винаги ще се явява недостатъчно. Едва ли ще ги утеши и обезщетението, което ще получат. За много от извършителите и семействата им самият факт, че са причинили смърт, е тежест за целия им живот.Попадането в затвора не носи нищо освен маргинално възмездие, което, поне според закона, не е сред основанията за налагане на наказание. За обществото свеждането на дебата до мъст, не води до нищо повече от всеобщо озлобяване.Да, дали някой причинител на катастрофа ще лежи три или пет години нито ще направи катастрофите по-малко, нито ще върне загиналите. Но озлоблението е плод на всеобщото усещане за несправедливост в обществото, което живее в най-бедната и корумпирана държава в ЕС, където органите, които трябва да контролират движението на колите (пътна полиция, автомобилна администрация), носят ореола на корупцията.Популисткият подход отмества общественото внимание от реалните проблеми, свързани с пътния травматизъм - корупцията. А тя е навсякъде - от курсовете за водачи, през техническия преглед на превозните средства до лошите пътища и контрола по пътищата.Проблемът с корупцията не е единствен. Има и друг, също много по-важен от това дали някой причинител на катастрофа ще лежи три или пет, а това е лошото управление на пътния контрол. Достатъчно е да видим, че той се осъществява под три форми:-контрол на скоростта (разбира се - ако може на ръка, не чрез стационарни камери);-проверки за алкохол;-няколко акции през годината, тематично кръстени на отделните части на "Четирите сезона" на Вивалди.В същото време КАТ е вдигнала ръце и отказва да се занимава с опасното и безотговорно шофиране - неправилно и рисковано изпреварване, неспазване на дистанция, лошото състояние на автомобилите, отнемане предимство нa пешеходци. В повечето случаи става дума за демонстративно неспазване на правилата. Но разбира се, няма как да имаш ресурс да се занимаваш с това, ако чакаш с радара в някой храст или с дрегера пред някоя дискотека.На този фон проверка на Върховна административна прокуратура констатира, че броят на санкционираните шофьори намалява, но за сметка на това се увеличава броят на отменените наказателни постановления.Отношението на държавата към проблема има ключово значение за случващото се по пътищата, но това изобщо не означава засилване на санкциите. Фактите говорят друго.В края на 2012 г. например бяха приети поредни промени в Наказателния кодекс, свързани с престъпленията по транспорта. Една от тях например завиши близо двойно наказанието за блъскане на пешеходна пътека, приравнявайки го с причиняване на катастрофа в пияно състояние. Въпреки тези промени, броят на блъснатите пешеходци се е увеличил значително в следащите години. Показателна е статистиката за тежки катастрофи, причинени заради отнемане предимството на пешеходец - блъснатите пешеходци от 2010 до 2015 година са нарастнали със 185%, а на убитите - със 194% (от 17 на 50).Тълкувателното решение на ВКС няма да промени картината, най-много да навреди. Не заради съдържанието му, а защото опитът да бъде опростено обяснено от медиите може да създаде впечатление у шофьорите, че могат да внимават една идея по-малко, когато минават покрай пешеходна пътека. Нещо, което нито съдът, нито законите казват.


description: Норберт Хофер е поздравил бившия лидер на "Зелените" Александер ван дер Белен за победата

title: Крайнодесните загубиха президентските избори в Австрия

maintext: Кандидатът на крайнодесните Норберт Хофер е признал поражение на президентските избори в Австрия. В социалните мрежи той се описа като "безкрайно нещастен" и поздрави бившия лидер на "Зелените" Александер ван дер Белен за победата, пише ВВС.Въпреки че функциите на австрийския държавен глава до голяма степен са представителни, вотът беше разглеждан като тест за това колко добре ще се представят популистките кандидати на предстоящите избори в ЕС. Резултатът със сигурност ще бъде приветстван от традиционните партии и правителствените представители в съюза. Франция, Холандия и Германия са изправени пред избори догодина, в които антисистемни и антиимигрантски формации набират сили.Ранните резултати дават на Ван дер Белен 53.6% срещу 46.4% за Хофер. Според специалистите разликата може да се промени, но не и да се обърне резултатът. Крайният резултат ще стане известен в понеделник или вторник след преброяване и на бюлетините от дистанционното гласуване заради което беше отменен проведеният на 22 май втори тур на президентските избори.Хофер провеждаше кампанията си на базата на антиимигрантска платформа. Той също така намекна, че Австрия може също да проведе референдум за излизане от ЕС, но по-късно смекчи тона, като предложи блокът да се превърне в една чисто икономическа организация.


description: Какво прави предпочитаната от знаменитости като Марк Зукърбърг и Бил Гейтс хотелска верига Aman Resorts толкова специална

title: Битката за луксозния рай

maintext:
1
2
3 Суперлуксозен курорт на Aman в Бали
[Shutterstock]
1
2
3 Владислав Доронин
1
2
3 Омар Аманат
- Индийски емигрант дава идея на руски олигарх за съвместна покупка на Aman Resorts. Но малко след сделката едноличен собственик остава Владислав Доронин
- Бутиковата верига има 31 обекта, в които отсядат известни личности като Марк Зукърбърг, Бил Гейтс, Дейвид Бекъм. Цената на нощувка е от порядъка на 1500 долара.
- Омар Аманат е развивал бизнес с акции, но в делата между съдружниците се оказва, че при сделката не е разполагал с достатъчно средства.
Aman Resorts
Aman Resorts
и още 180 млн.
Проблемите се появяват почти веднага - първоначално Доронин забелязва, че той плаща по-голямата част от депозита по сделката (20 млн. долара от общо 30) и Аманат не покрива своя дял. Покупката обаче не трябва да пропада и двамата все пак я завършват, от където положението става още по-грозно и се започва вечният спор кой е по-равният сред равни.
Губещ в историята е и Адриан Зеча, който смята, че битката между двамата нови собственици може да навреди на бизнеса и реномето на Aman Resorts. Самият Зеча заема позицията на главен изпълнителен директор в компанията, но бързо се отказва от нея заради скандалите между двамата съсобственици. Към момента той твърди, че му се дължат над 30 млн. долара. Според други оценки сумата варира между 12 и 25 милиона. В негово отсъствие Доронин поема и този пост, а за президент на борда на директорите слага Джонас Елиаш от Head, който инвестира 24 млн. долара за 12% дял в
Aman .
По-късно Елиаш е заменен от Оливие Жоливе, а Доронин се обява за едноличен собственик на Aman Resorts. И лондонски, и американски съд потвърждават това твърдение. Като дори се оказва, че индийският емигрант в миналото е минавал през личен фалит и няма доказателства за налични средства. Така на финала инициираната от Аманат покупка се завзема от набързо намерения руски партньор. А развитието и репутацията на Aman Resorts страдат.
Бизнесът на Aman
Какво прави Aman Resorts толкова специална верига хотели? Вероятно за гостите на хотела това е различният подход и изживяване, което им предоставя. Такова, каквото не може да бъде намерено никъде другаде. Но в Aman Grand Canal във Венеция на гостите им е позволено да посетят Двореца на дожите и часовниковата кула на площад "Св. Марко" след часовете за посетители. Никой друг хотел не предлага подобни бонуси за своите гости.
Добрите думи от известните гости са хубав бонус, но истинското желание на Аманат, Доронин и по-малките им партньори да притежават Aman Resorts идва от нереализирания потенциал на веригата. Средно на година Aman Resorts прави оборот от около 200 млн. долара и печалба от 45 млн. при заетост от около 30%.
Някои хотели са известни с блясъка си, други с големината си или местоположението си. Ако си падате по тонове злато и безкраен блясък до където ви стига погледът, насочете се към Дубай. Ако искате винаги да сте сигурни, че ще получите едно и също изживяване, където и да се намирате по света, насочете се към Hilton. Една група от известни личности, сред които Марк Зукърбърг и Бил Гейтс например, предпочитат по-различно преживяване - например веригата хотели Aman Resorts. Със своите 31 локации из целия свят Aman е нещо като култ сред луксозните хотели. Веригата не залага точно на блясък или на злато, а на напълно различни бутикови хотели, направени да бъдат в пълна хармония с мястото, на което се намират. И с цена на нощувка от порядъка на 1500 долара.Историята назапочва през 1988 г., когато компанията е основана от индонезийския хотелиер Адриан Зеча и неговия партньор Анил Тедани. Първият хотел от веригата – именуван Amanpuri, или Палатът на мира – се появява още през януари на остров Пукет. Той е с малко луксозни вили, докато повечето хотелски вериги по това време, а и сега, разполагат с по над 500 стаи. Проектът на Зеча е един от първите, които разглеждат идеята за бутикови хотели, а не масов строеж на сгради със сходен или еднакъв дизайн и интериор. Концепцията се оказва успешна и Зеча е мотивиран да продължи с идеите си. Така още следващата година се появяват още два хотела – Amandali на остров Бали и друг в Бора Бора.Още от тогава хотелите Aman не разчитат на никаква реклама или маркетинг, а просто на добрата дума сред най-заможните хора на света. Оказва се, че това е успешна тактика и до края на хилядолетието веригата хотели има над десет обекта, предимно на екзотични места като Филипините и Индонезия. Още през 1993 г. обаче хотелите сменят за пръв път притежателя си и Зеча продавана своя близък семеен приятел Клемент Ватури. Именно около смяната на собствеността ще се завърти голямата драма около Aman Resorts - но 20 години по-късно.През 2013 г. Aman Resorts е обявена за продажба от тогавашния собственик DLF, индийска компания за недвижими имоти. Интересът към хотелската верига е огромен и се очаква тя да бъде закупена от големи играчи като LVMH Moët Hennessy, Caryle Group или Blackstone, но това не се случва. В странно стечение на обстоятелствата, любимото място за почивка на най-влиятелните предприемачи в света е закупено от 42-годишния американец Омар Аманат (който може би е сметнал, че името му е поличба) и руския магнат Владислав Доронин. Цената, която двамата заплащат, е 358 млн. долара, като руският милиардер поема 64% от нея. Тяхното партньорство обаче не издържа дълго време.Колкото бързо е формиран съюзът между Доронин и Аманат, с двойна скорост той се разпада. Конфликтите между двамата не могат да бъдат обяснени с една дума - те включват обвинения за кражби, измами, неспазване на договори и дори опит за преврат. Според адвокатите на Аманат в един момент Доронин дори е заплашил Аманат с думите: "Ако се опиташ да ме прецакаш, ще те намеря и ще те застрелям." Доронин отрича това, но скандалът е показателен.Малко по-късно започват и правните битки, в които са намесени почти всички герои на историята - от Адриан Зеча, основателя на Aman Resorts, през Аманат и Доронин до странични лица като като Джонас Елиаш, главният изпълнителен директор на спортната марка Head, намесен заради свои инвестиции в Aman Resorts. Странна съдба за хотелска верига с името Aman, което на санскрит означава "мир".В крайна сметка Доронин печели делата и поема контрола над Aman Resorts.Според Аманат това е станало след измама и нарушаване на договора между двамата и след правните битки това може да се промени. Кой обаче е Аманат и кой – Доронин?Омар Аманат е индийски емигрант, роден в Ню Йорк и израснал в Ню Джърси. Инвеститор, който сам признава за слабостта си към хотелиерството, казва, че просто е сметнал, че през 2013 г. е правилното време за него да вземе Aman Resorts. "Aman Resorts е трофей и аз имах интерес в това да го притежавам", казва през 2014 г. Аманат пред Fortune. Преди това бизнесите му включват брокерската Tradescape за търговия с акции и MarketXT, като продава първата през 2002 г. срещу 100 млн. долараЗа Доронин, от друга страна, се знае изключително малко. Редовно той е описван като руски олигарх с политически връзки в страната си. Адвокатите му отричат това и твърдят, че той е самоиздигнал се бизнесмен и джентълмен. Роден в тогавашния Ленинград, преместил се в Женева през 1985 г., за да работи за Марк Рич. В началото на 90-те се връща в Русия, а към 2015 г. той притежава 2.5 млрд. долара в недвижимо имущество според Fortune. Британската преса го нарича "Руския Доналд Тръмп" - разбира се, преди вторият да бъде избран за президент на САЩ, а от връзките му най-известна е тази с манекенката Наоми Кембъл.Двамата се запознават бързо с една цел - да вземат Aman, в чиито хотели и двамата са оставали и влизат в групата на т. нар. зависими от Aman. Още тогава Аманат смята, че нещо не е наред, но е принуден да работи с руснака вероятно заради липсата на достатъчно собствен ресурс, ако наистина желае да се сдобие с наследството на Зеча.


description: Към проекта има интерес от турски инвеститор, но ще се разчита и на еврофинансиране

title: "Стоянстрой" увеличава инвестицията си във ферма за калкан с 2 млн. евро

maintext:
Инвеститор в проекта е Стоян Сариев, чийто основен бизнес е строителния.
"Проектът за ферма за производство на калкан във Варна вече има разрешително за строеж и досега в него съм инвестирал около 1.75 млн. евро", съобщи за "Капитал" Стоян Сариев, собственик на "Стоянстрой". Проектът под Аспаруховия мост във Варна беше представен преди две години, но по него има известно забавяне. Очакванията на Сариев са били, че през тази година ще бъде открита обявената мярка за финансиране на проекти по Програмата за морско дело и рибарство 2014 - 2020, но досега това не се е случило.Първоначалната стойност на фермата за калкан е 6 млн. евро, но след старта на проекта през 2014 г. Сариев разширява обхвата на бъдещето си предприятие за калкан и с люпилня за малки рибки, която ще струва допълнително още 2 милиона евро. Първоначално е било предвидено те да бъдат внасяни от европейски страни, но преценката на инвеститора е, че с това разширение производствените му разходи ще намалеят значително, а сигурността на производствения процес ще нарасне."Разширението на проекта беше изготвено от екип учени от Тракийския университет в Стара Загора, разказва Стоян Сариев. Те са от катедра "Биология и аквакултура", а проектът е изготвен от големия български експерт в тази област професор Йордан Стайков, научен консултант по аквакултура. По негов съвет ще кандидатстваме за финансиране пряко в Брюксел като иновативен проект. Нашите намерения са да кандидатстваме по тази програма още през февруарската й сесия. Субсидията за иновативност може да достигне до 80 на сто от стойността на проекта", разказва Сариев.Консултантите са посъветвали инвеститора да кандидатства за финансиране по европейска програма "Опазване и възстановяване на морското биоразнообразие и екосистеми, която е част от Програмата за морско дело и рибарство 2014 - 2020, според която, ако производителите на малки калканчета в собствени риболюпилни пускат определени количества от тях в Черно море за поддържане на популацията на черноморския калкан, проектът може да бъде съфинансиран от ЕС. "Ние ще произвеждаме повече зарибителен материал, отколкото ни е нужно, и това, което е в повече, ще използваме за зарибяване на Черно море. Досега никой не го прави, а рибният свят на нашето море също има нужда от подкрепа, а не само да ловим калканите", заключи Стоян Сариев.Във фермата за калкан годишно ще могат да се произвеждат от 200 до 250 тона риба за консумация. Разходите, които досега "Стоянстрой" е направила по проекта, са в няколко направления. Ако фирмата сама произвежда зарибителния материал, изчисленията през 2016 година показват, че себестойността на килограм калкан за консумация ще бъде около 10 лева. В предишния вариант на проекта, в който има заложено строителство само на ферма за калкан, без изграждане на люпилня, а малките рибки са от внос, тогава прогнозната себестойност щеше да бъде 14 лева за килограм риба.Така вторият проект ще понижи себестойността на продукцията с 28.6 на сто. Минималната цена на калкана с консумативен размер към днешна дата е около 25 лева на килограм. "Със сигурност ще търсим пряко договаряне с ресторантите в България. При средно производство 16.7 тона на месец и минимални изисквания за продажба от 5 килограма калкан това означава, че можем да "захраним" над 3300 ресторанта.Маркетинговото ни проучване показва, че ще можем да продаваме калкан и в съседни страни - Русия, Турция, Румъния, Украйна. Смятаме също така да сключим договори и с големите търговски вериги в България, където рядко се продава черноморски калкан. Прогнозата ми е за около 10 лева печалба на всеки килограм продаден калкан за консумация. Това означава, че за 8 години ние ще възвърнем инвестицията си", обяснява Стоян Сариев.Един от големите разходи във фермата е за гранулирана храна на калкана. В началото тя ще се внася от страни от Европейския съюз. Когато бизнесът набере инерция обаче, Стоян Сариев проектира да направи свой цех за екструдирани фуражи. Още една насока на усъвършенстване на бизнеса ще бъде производството на органичен тор. При постоянното пречистване на водата отпадната утайка ще се събира, изсушава, пакетира и продава на фермерите най-вече в България. Стоян Сариев ще развива бизнеса си и с производство на деликатесни миди. "Ще копираме опит от фирмата, от която купихме нашето know-how.Те използват непречистената вода от калкана и за още една цел - отглеждат деликатесни миди предимно за Италия. Тези миди носят два пъти по-голям приход от калкана. Ако се заемем и с производството на миди, ще можем да съкратим възвращаемостта на инвестицията от 8 години поне на 5-6 години", прогнозира инж. Сариев.Надеждите на Сариев са, че ще получи съфинансиране от програмите за развитие на аквакултури на Европейския съюз. Той е изготвил и план Б - в случай че не получи такова финансиране, да потърси партньорство с турски инвеститор, който вече проявява интерес към проектите. "Естествено предпочитаме сами да осъществим проекта, но това не пречи да търсим и други възможности", коментира Сариев.Големият технически риск, който е предвиден в проекта, е поддържането на постоянна температура на водата във фермата. При отклонение дори от 2-3 градуса рибата започва да се развива много бавно и дори може да загине. Калканът е дънна риба, на дъното на морето температурата винаги е почти една и съща. Затова ще бъдат сключени договори с фирми, така че да има денонощен контрол върху температурата на помещенията и водите при производството на малките рибки и на калкана за консумация."Докато се подготвяме за изграждането на фермата за калкан, наблюдавам пазара на тази деликатесна риба у нас и в съседните страни. Забелязвам постоянно търсене и плавно увеличение на продажната й цена. Така че в близко бъдеще пазарни рискове не очаквам да се появят", заключи Стоян Сариев.


description: Какво ще се случи в съда и прокуратурата след доклада на европейските прокурори

title: Посоката е ясна, но без попътен вятър

maintext:
В деня на публикуването на одита на прокуратурата, Сотир Цацаров откри изложба на ученически рисунки в Съдебната палата
© Юлия Лазарова
- Във времена на политическа безтегловност главният прокурор е най-активен.
- Докладът на европейските прокурори ясно показа нужда от реформа на държавното обвинение.
- Предсрочните избори правят бъдещето й още по-неясно.
- Изборът на нов ВСС и нов председател на ВАС са ключовите събития в системата през 2017 г.
Какво и защо се предлага за прокуратурата
-Високопоставен магистрат извън прокуратурата трябва да има мандат да ръководи разследване срещу главния прокурор.
-Главният прокурор да се отчита пред специална парламентарна комисия на всеки три месеца.
-Засилване на съдебния контрол върху правомощията на прокуратурата да отказва разследване или да прекратява започнали разследвания.
-Сериозна реформа на Наказателния кодекс и наказателния процес с оглед преодоляване на формализма.
Има нещо символично в това, че точно четири години, след като Висшият съдебен съвет (ВСС) избра Сотир Цацаров за главен прокурор, Европейската комисия изпрати на българските власти подробния анализ на държавното обвинение. Идеята на този одит беше да помогне за намиране на посоката за реформа на институцията и той казва ключови неща - нужен е контрол и отчетност на главния прокурор, каквито в момента няма (виж карето).До тази констатация на очевидното се стигна след обществен натиск. И за пръв път през последните 20 години въпросът за необходимостта от промяна на вероятно най-силния, но за сметка на това съвсем безконтролен орган в държавата, влезе трайно в дневния ред - до степен, че 2/3 от българските граждани да посочат неспособността за изкореняване на корупцията като основния проблем на съдебната система. Причината е в малкия брой разследвания във високите етажи на властта и неизменния им крах в съдебната зала.Комбинацията на общественото очакване за промяна с практически политическото безвластие през първите няколко месеца на годината създава условия за размах на главния прокурор. Първите му проявления дойдоха още в първата седмица след президентските избори - с обвиненията срещу министрите от Реформаторския блок Николай Ненчев и Петър Москов.Политическият вакуум поставя Сотир Цацаров в силна позиция да влияе на ключови процеси, които трябва да се случат през 2017 г. в правосъдието и които ще предначертаят пътя на съдебната власт през следващите поне пет години.Близо 90% от предложенията за реформи, които одитът на европейските прокурори предлага, налагат законодателни (Закон за съдебната власт, Наказателен кодекс и процес) и конституционни промени, т.е. няма как да се случат преди следващия парламент, който ще заработи в късната пролет. Друг е въпросът, че дори да се сформира политическо мнозинство, не е сигурно дали ще има нагласата да отвори отново основния закон за препоръчаните промени.А това без съмнение е необходимо - одитът предлага независим от главния прокурор негов заместник, нарочно създадена комисия за регулярен контрол над ръководителя на държавното обвинение, както и независим инспекторат, който да може да проверява работата по висящи разследвания са постановки, които налагат конституционна уредба.В края на януари ще бъде публикуван и мониторинговият доклад на Европейската комисия, който ще обхване целия 10-годишен период от въвеждането на наблюдението в областта на правосъдието и вътрешния ред. Документът със сигурност ще затвърди голяма част от досегашните констатации за съдебната система, както и изводите от одита на прокуратурата. Това обаче едва ли ще има реален ефект, защото ще бъде адресиран до служебното правителство, което ще бъде на броени дни.От началото на 2017 г. влизат промените в Закона за съдебната власт, които прехвърлят на Инспектората към Висшия съдебен съвет (ИВСС) мандата да проверява имуществото, конфликт на интереси и етични нарушения на съдии и прокурори. Този орган, чиито правомощия бяха разширени в конституционните промени от края на 2015 г., до този момент не е показал, че има намерение да разбутва блатото, и по-скоро играе ролята на резервен наказателен отряд на главния прокурор срещу инакомислещите съдии.Противно на препоръките в одита на европейските прокурори, които настояват именно външен на прокуратурата орган да проверява какво се случва по разследванията, Сотир Цацаров даде да се разбере, че няма да допусне съдебния инспекторат да проверява поверената му институция.Ако се стигне до промени в Наказателния и Наказателнопроцесуалния кодекс, отсега е сигурно, че главният прокурор ще настоява делата за корупция по високите етажи на властта да бъдат извадени от Софийския градски съд и преместени в специализирания съд, чиито състав е по-склонен да работи "във взаимодействие" с него. Афинитетът на Сотир Цацаров към тази институция пролича, когато към нея беше насочено делото за КТБ. Това стана с процедурен трик, като обвиненията срещу дузината разследвани бяха променени на такива за организирана престъпност (делата за която се гледат от спецсъда и прокуратурата към него).Попълването на новия кадрови орган на съдебната власт - Висшият съдебен съвет, ще стане, когато депутатите изберат единадесетимата му членове от парламентарната квота (шестима в съдийската и шестима в прокурорската колегия) с квалифицирано мнозинство. Този избор трябва да бъде проведен преди края на следващото лято.През пролетта своите представители ще определят съдиите и прокурорите. За пръв път това ще стане с директен избор (един магистрат - един глас), а не през делегатски събрания, които позволяваха по-силен контрол от страна на административните ръководители.Кой ще попадне в прокурорската колегия е от ключово значение, защото дори и нито една законодателна стъпка за въвеждане на препоръчаните от европейските експерти лостове за отчетност и контрол да не бъде въведена, членовете на колегията (а и целият пленум) имат пълната свобода да упражняват контрол над главния прокурор - нещо, което е абсолютно немислимо в момента.В края на годината изтича мандатът на председателя на Върховния административен съд (ВАС) Георги Колев, който успя да обезличи напълно институцията, чиято функция е да брани гражданите и бизнеса от своеволията на изпълнителната власт. Дали сегашният или следващият състав на ВСС ще изберат неговия наследник е въпросът, който със сигурност ще предизвика конфликти през втората половина на годината. Сегашният състав на ВСС, в който лобитата около ДПС и Цацаров имат квалифицирано мнозинство, вече даде знак, че възнамерява той да проведе избора. Ако това се случи, ще означава, че новият председател на ВАС ще започне с нулево обществено доверие.


description: Президентът на "Мусала Софт" пред "Капитал"

title: Елена Маринова: Срещането на бизнес и университети се случва

maintext:
© ВЕЛКО АНГЕЛОВ
Текстът е част от специалното издание "Най-добрите университети в България". То използва данните от Рейтинговата система на висшите училища в България 2016, създадена от консорциум "ИОО-С" в изпълнение на обществена поръчка на Министерството на образованието и науката. Системата подпомага потребителите при избор на висше училище, а в специалното издание на "Капитал" можете да намерите анализ на изводите от рейтинга, както и полезна информация за ключови специалности, университети, студентски обмен и възможности за финансиране на образованието. Изданието може да бъде намерено в дигитален вариант в библиотеката на capital.bg, а в хартиен – в търговската мрежа (OMV, Лукойл, BILLA, Inmedio, Relay, One minute, Lafka – централни обекти) или с онлайн поръчка. Всички текстове по темата можете да откриете тук.
Профил
Елена Маринова е президент и съдружник в "Мусала Софт", където е ангажирана с фирмената стратегия, поддържане имиджа на компанията, на вътрешнофирмените дух и култура, както и тяхното позициониране на IT пазара на труда. Ръководи проекти, свързани с разпознаването на България като международно призната IT дестинация. Елена Маринова е активно ангажирана с дейности, посветени на промотиране и подпомагане развитието на българския бизнес климат и брандиране, IT образование, наука и иновации и развитие на младите таланти.
- Българската икономика бележи развитие и въпреки че има съсредоточаване в няколко центъра, общата тенденция е позитивна, както и има устойчива, макар и не много бърза тенденция за излизане извън най-големите градове. Ако доскоро IT секторът беше единственият с недостиг на кадри на всички позиции, вече това се усеща и на други места – това е естествено води до изпълване на заетостта и повишаване на доходите първо в най-образования сегмент.- Относно техническите направления - може само да ни радва, че сме успели да обърнем тенденцията и дават резултат повече от 10 години просветителска работа, индивидуални инициативи на много компании и лобиране и въвеждане на мерки от страна на последните няколко правителства. Може да се предположи и влиянието на реализацията на едно цяло поколение хора в технически специалности – започналите работа през последните 10-15 години вече са реално доказателство, че IT секторът е печеливш във всеки смисъл на думата.- Срещането на бизнес и университети се случва и има десетки инициативи в тази посока, които еволюират и се разширяват – вярвам, че колелото вече е трудно обратимо завъртяно. Но една друга притеснителна тенденция се забелязва напоследък - силно отстъпване от страна на университетите от академичното за сметка на приложното. Ако допреди няколко години беше изключително трудно за компаниите да влязат в учебния процес, сега отиваме в другата крайност и на места с лека ръка се жертват базови предмети, за да е по-"привлекателно" обучението. Това ще даде резултат и позитивен тласък в краткосрочен план, защото ще се появят по-голямо количество "занаятчии", но за да бъде България дългосрочно конкурентоспособна, иновативна и произвеждаща висока добавена стойност, са необходими висококвалифицирани, мислещи, гъвкави хора със стабилна основа, върху която да могат да градят всичко онова, което още не се е появило.- Стабилна основа за професионална кариера, потенциал за развитие, желание за учене, позитивно отношение, екипност.- "Университетски център" е синоним на проспериращ, динамичен, магнетичен, перспективен. Комбинацията от добър университет и развит бизнес е гаранция за среда, в която могат да "поникнат" нови идеи, да се появят нови бизнеси и най-важното – хората да живеят добре.- Наскоро проверявахме с Агенцията по заетостта колко са безработните, завършили математическа гимназия. Отговорът е нула. Красноречиво е. И трябва да се знае. Математиката е база, върху която може да се построи почти всичко. Нужна е просветителска работа, за да стане ясно, че личната инвестиция в трудна наука се изплаща. Нужна е целенасочена политика за разширяване на математическите гимназии – имаме десетина прекрасни училища в България с изключително отдадени учители и брилянтни деца, грехота е да не им помогнем да се разраснат.


description: Брюксел е разрешил държавната помощ

title: НЕК плаща на "Атомстройекспорт" 601 млн. евро до края на седмицата

maintext:
Неслучилата се ядрена централа в Белене произведе още над милиард лева разход за бюджета.
© Красимир Юскеселиев
601.6 млн. евро. Това е сумата, която министерство на енергетиката преведе на Националната електрическа компания (НЕК) за сметка на националния бюджет. С парите държавното дружество трябва да се разплати с руската "Атомстройекспорт" във връзка с решението на арбитражния съд в Женева заради поръчаното оборудване за спрения проект "Белене". Това ще стане до края на тази седмица, съобщиха от министерството на енергетиката. За да стане плащането от дирекция "Конкуренция" в Европейската комисия (ЕК), трябваше да дадат одобрението си, което вече е факт, допълниха от министерствотоОтпускането на бюджетните средства за покриване на задължението на НЕК беше прието със специален закон от парламента през септември. В края на ноември Министерският съвет определи и условията, при които средствата ще бъдат предоставени на НЕК. Според тях компанията трябва да се разплати с "Атомстройекспорт" до 14 декември, а парите трябва да се върнат до седем години от датата на плащането. Не е ясно обаче откъде закъсалата НЕК ще намери средства, за да върне този огромен заем.Бързането на управляващите за плащането към "Атомстройекспорт" дойде, след като от руска стана беше даден ясен знак, че държат присъдените пари да бъдат платени възможно най-скоро. Впоследствие, след като решението за отпускането на средствата от държавния бюджет стана факт, министерството на енергетиката успя да се договори, ако плащането бъде направено до 15 декември, руската компания да опрости лихвите, които се трупат от произнасянето на съда през юни. Това са 167 хил. евро на ден, което означава спестени около 23.8 млн. евро.Засега плановете на кабинета в оставка са, след като реакторите за "Белене" бъдат придобити от НЕК, активите на проекта да бъдат обособени в отделна компания и да бъде обявена процедура за приватизация. Досега два китайски инвеститора заявиха, че имат интерес към изграждането на ядрения проект. Това са China National Nuclear Corporation (CNNC), която е най-голямата държавна енергийна компания в Китай, и China General Nuclear Corporation (CGN), която в момента изгражда атомната централа във Великобритания Hinkley Point.Дали проектът ще бъде задвижен зависи от плановете на бъдещото правителство.


description: Светослав Иванов, заместник изпълнителен директор на "Овергаз мрежи" пред "Капитал""

title: "Овергаз": Пак поискахме договор с "Булгаргаз", защото нямаме алтернатива като цена

maintext:
Светослав Иванов
© ГЕОРГИ КОЖУХАРОВ
- Вече имаме един подписан договор с друг доставчик и предстои да подпишем втори.
- Конюнктурата в момента е такава, че ние не сме в състояние да осигурим газ на конкурентна на руския газ цена.
- Ще имат, разбира се. Ние водим разговори с потенциални доставчици и към днешна дата мога да кажа, че имаме резултат. Имаме един подписан договор и предстои да подпишем втори. За съжаление трябва да признаем, че руският газ за Балканите в момента няма алтернатива като цена. Заради това по всяка вероятност от 1 януари клиентите на "Овегаз" ще получават газ, купен от обществения доставчик "Булгаргаз". Ние чакахме от тях в продължение на два месеца и половина предложение за различни условия, но след като не получихме такива, вчера (19 декември - бел. ред.) сме депозирали писмо до изпълнителния директор на "Булгаргаз" с официално искане да получим нов договор за обществена доставка от 1 януари следващата година.- Не е руски източникът. Желанието ни е да постигнем хубав микс, който да е конкурентен на пазара и да имаме по-голяма сигурност на доставките. В началото ще стартираме с количества по-малки, отколкото са ни нужни, като идеята е до няколко години да достигнем половин милиард кубични метра. Пазарът на "Овергаз мрежи" в момента е около 300 млн. куб. метра годишно, така че ние искаме първо да удовлетворим това търсене плюс някакъв ръст. Към момента алтернатива за нас е вносът на газ и от двете посоки – север и юг.За да обезпечим тези доставки, се явихме на търг за разпределяне на капацитети, организирани от "Булгартрасгаз" на две входни точки на преносната мрежа и на 36 изходни точки, на които имаме клиенти. Ние все още нямаме подписан договор нито с "Булгартрансгаз", нито с "Булгаргаз", така че цялата информация на кои точки влизаме и излизаме и кои са ни доставчиците ще я предоставим на медиите, след като тези взаимоотношения се уредят.- Точно така. Конюнктурата в момента е такава, че ние не сме в състояние да осигурим конкурентна алтернатива. Няма смисъл да започваме доставка за нашите клиенти от други източници, защото или трябва да губим, или да продаваме на по-скъпа цена, което очевидно не искаме. В крайна сметка всеки, който не може да си намери друга алтернатива, отива при този, който може да удовлетвори това търсене. В случая това е общественият доставчик "Булгаргаз". Нямаме друг газ към момента, така че си поискахме от тях отново. Осъзнаваме, че това е неочакван ход за много хора на пазара, но когато има такива ситуации, човек трябва да търси пожарната.- Аз не бих използва термина "заобикаля". Ние никого не искаме да заобикаляме в крайна сметка. Ако някой има добавена стойност на пазара, той трябва да бъде използван.В писмото, с което поискахме прекратяване от 1 януари, ставаше въпрос, че ние определено считаме, че "Булгаргаз" има какво да подобри в своя договор. Ние считаме, че компанията може да ни предложи различни условия в качеството си на търговец. В този случай ние сами можем да си организираме преноса и няма нужда никой да се грижи за преноса ни през Румъния и България. Поради тази причина кандидатствахме за капацитети и очаквахме "Булгаргаз" да ни предложи някакъв проект на договор за определени обеми за доставка на газ по нерегулирани цени.- Има много варианти за подобряване на услугата, ако човек си вземе суровината и си организира сам преноса. Не мога да кажа поради какви причини не получихме отговор на тези предложения. Очевидно колегите от "Булгаргаз" не желаят да действат в качеството си на търговец.- Клиентите са различни, което означава, че някои от тях са в неравнопоставена позиция. "Овергаз мрежи" е поне 15% от пазара на "Булгаргаз" и сме най-бързо развиващият се сегмент в момента. Обикновено най-големите играчи в даден сегмент имат претенцията за някакво по-особено отношение. Сегашният договор на "Булгаргаз" e take it or leave it (в превод взимай или си тръгвай - бел. ред.), което за мен не е пазарно поведение.- Ние сме го започнали в момента, в който подписахме договор (в края на 2015 г. - бел. ред.). Още тогава заявихме, че не го харесваме, но го подписваме, защото няма къде да ходим.- Колкото и да искаме да водим преговори, като няма друга страна, която да е готова да преговаря, всичко остава в рамките на илюзията. Според мен този въпрос трябва да бъде решен по следния начин. Ние като газоразпределително предприятие доставяме газ на крайните си клиенти по силата от одобрени от КЕВР общи условия, които са подложени на обществено обсъждане. По този начин интересът на потребителите е под някаква форма защитен."Булгаргаз" обаче няма общи условия. Има един договор, който не е в правомощията на КЕВР. Ние сме писали поне 7-8 писма с молба да направим такава дискусия и да се приемат общи условия, но от регулатора казват, че по закон не им дават такива правомощия. В резултат условията в договора на "Булгаргаз" се определят от изпълнителния директор на компанията и могат да сложат в него каквото решат. Аз не отричам, че са правени някакви форми на договаряне, но няма пример за прието предложение, което ние сме правили. А тези предложения са близки до общите условия, които ние прилагаме на нашите клиенти.- С разликата в процедурата, по която те са одобрени. Ние сме дали по-голяма свобода на потребителите.- Вие наистина ли гледате на тази история като сериозна загриженост за цената и пазара.- 2 ст. на 1000 куб. метра, което е консумацията на едно домакинство за година. Ние сме готови да си платим тази разлика. Ние сме готови и сами да си запазим капацитет от Румъния и не е късно да го направим. Тук обаче има няколко много сериозни доказателства, че тази кампания беше едно услужливо вдигане на топката с цел да се накаже единственият непослушен. Аз само мога да предполагам, че на пазара се разхожда информация, че водим преговори с други доставчици и ще се положат всички усилия, за да бъдем възпрепятствани. Не очаквах тези усилия да се полагат точно от Българската федерация на индустриалните енергийни консуматори (БФИЕК). Част от нейните членове миналата година се възползваха от свободния пазар, като купуваха газ от нас при доста добри условия. Аз твърдя, че "Булгаргаз" е заявил целия капацитет, който му е необходим през Румъния за 2017 г., и мога да го докажа.- В последните години те решиха, че трябва да се разделят с всички инвестиции в дълготрайни активи извън Русия и този процес тече не само в "Овергаз". Поради тази причина мога да нарека това раздяла между партньори. При подобни раздели трябва да се уредят един куп други отношения, като част от тях са свързани с това, което двете компании са инвестирали в общото начинание. "Овергаз" е ползвала инвестиционен ресурс, предоставен от "Газпром", чието връщане е обезпечено 100%. Парите се намират на сигурно място, което е предназначено единствено за тази цел.По отношение стойността на акциите има известни разлики във вижданията на акционерите, но те вече са съвсем незначителни. Наистина е въпрос на малко време този въпрос да бъде решен.- Това е отдавна планирана операция и няма отношение към сделката с "Газпром". "Овергаз мрежи" има план за увеличаване на капиталовата си адекватност и в случая DDI Holding e решила да запише акции. Нали разбирате, че след като досега сме имали един механизъм за финансиране на компанията с цел развитие на газоразпределителната мрежа, сега променяме механизма и ролята на досегашната компания майка значително намалява.- Не, по никакъв начин.- Ние имаме действащ договор, няма какво да преговаряме. Просто искаме другата страна да го изпълнява. В доказателство на това в края на 2015 г. сме си направи заявките за цялата тази година. Надяваме се през 2017 г. да излезе решението на арбитражния съд в Париж, което заведохме по този казус.


description: Нараства броят фирми, които страдат от недостиг на работна ръка

title: Все още малко компании усещат подобрение на бизнес климата

maintext:
Оптимистите относно развитието на икономиката през 2017 г. са 37% от анкетираните фирми.
© Мария Съботинова
Бизнесът е твърдо против създаване на изключителни адвокатски правомощия по линия на консултации, изготвяне на договори, представляване и подаване на документи от име на фирмите (между 74% и 91%), сочи анализа на БСК.
Все още малка част от компаниите в България смятат, че бизнес климатът се подобрява. Според 12-ото годишно проучване на Българската стопанска камара (БСК) през 2016 г. едва 12% от мениджърите са на това мнение. Процентът е нараснал слабо спрямо миналогодишните 10%. Половината от анкетираните фирми са почувствали влошаване в бизнес средата, сочат данните. По-оптимистични обаче са данните в проучването на Българската търговско-промишлена палата (БТПП), според което за 37% от анкетираните бизнес климатът се е подобрил през 2016 г., а за 8% - влошил. То обхваща близо 500 компании.От друга страна, голяма част от фирмите, които през 2015 г. са отчели никаква или негативна промяна в състоянието си, през тази година са усетили подобрения. Така една на всеки три фирми през 2016 г. си дава позитивна оценка. Според БТПП 27.4% от българските фирми са отчели увеличение в приходите си от дейността в България, а 34.2% - от тази в чужбина.Мнозинството от анкетираните компании подкрепят премахването на минималните осигурителни прагове (72%) и искат да се прекрати практиката за сливане на почивните дни по празниците (71%). От друга страна, половината не искат ускорено приемане на страната в еврозоната (49%), а одобряват прилагането на обективен начин за определяне на минималната заплата (66%), показва анкетата на БСК.Съществен е проблемът с недостига на квалифицирана работна ръка за фирмите. Докато през 2014-2015 по-малко от половината анкетирани са страдали от липса на кадри, тази година 80% от предприятията са имали трудности да намерят тесни специалисти, а 63% - ръководни кадри, показва проучването на БСК. Още повече, бизнесът остава неудовлетворен от служителите, които намира, като най-слабо работодателите оценяват самооценката и очакванията на кадрите, както и мотивацията за учене и професионални умения. Дефицитът на пазара на труда се вижда и в по-високия дял инвестиции, които фирмите ще отделят за развитие на човешки ресурси през новата година.Проучването на БТПП показва сходна картина – спада делът на фирмите, които мислят през 2017 г. да увеличат предлаганите работните места. За 38% от анкетираните фирми липсата на квалифицирани служители ще е пречка пред развитието на дейността им през новата година, посочва анализа. Предстоящите разходи за труд също са притеснение за една трета от предприятията, като това може да се обясни с покачването на минималната работна заплата и ръста в осигурителната вноска.Оптимистите относно развитието на икономиката през 2017 г. са 37%, докато една на всеки четири фирми имат негативни очаквания. Данните са подобни при анализа на БТПП, където 38% имат положителни нагласи за икономиката, но значително по-малко – едва 5% - очакват влошаване на бизнес климата. И в двете проучвания анкетите сочат, че представителите на бизнеса не приемат излизането на Великобритания от съюза като бъдещ проблем.Като предстоящи трудности през новата година бизнесът посочва недостига на кадри, несигурната икономическа политика, цените на енергията и суровини според БТПП.


description: В последния момент Лукарски отново се противопостави на решението РБ да върне мандата

title: Седесарски трикове

maintext:
Божидар Лукарски и Меглена Кунева се разминаха по въпроса как да постъпят с проучвателния мандат за съставяне на правителство
© Георги Кожухаров
Остатъчният Реформаторски блок (РБ) ще получи от президента Росен Плевнелиев мандата за съставяне на правителство във вторник, но яснота дали ще го приеме в опит да състави кабинет, или ще го върне ще има окончателно малко преди представителите на партиите в блока да отидат при държавния глава. Преди да отидат на "Дондуков" 2, те отново ще се съберат в опит да консолидират позициите си.Причината е, че две от формациите - СДС и ДБГ, влязоха в остър сблъсък как точно да постъпят. Партията на Лукарски е на мнение, че все още премиерът в оставка Бойко Борисов и ГЕРБ могат да бъдат склонени да участват в кабинет, който преповтаря управляващото мнозинство от преди президентските избори. Формацията на Кунева пък смята, че мандатът трябва да бъде върнат и да се отиде на предсрочни парламентарни избори.Желанието на СДС за удължаване на сагата около евентуалния опит за сформиране на кабинет в рамките на този парламент вкара лоялния на Борисов РБ в, меко казано, комична ситуация. Миналия петък депутатите от парламентарната група на блока, без опозиционното крило от ДСБ и Гражданския съвет, обсъдиха въпроса и излязоха с позицията, че съюзът ще върне на президента Плевнелиев мандата за съставяне на правителство веднага след като го получи. Съпредседателят на групата Найден Зеленогорски даже благодари от името на депутатите на държавния глава за доверието да даде третия проучвателен мандат на тяхната политическа сила.Решението дойде след разговори с Патриотичния фронт по темата, след които се разбра, че Валери Симеонов и Красимир Каракачанов са склонни да подкрепят такъв кабинет, но продължават да настояват в програмата му да бъда бъдат записани приоритетите им, свързани с пенсиите, бежанците и енергетиката. На опита за сговор между по-малките партньори на Борисов от ГЕРБ за пореден път отговориха, че няма да участват в правителство на други политически сили в този парламент. Същия отговор реформаторите чуха и по време на срещата си с премиера в оставка миналата седмица.Часове след оповестяването на решението на групата на блока обаче от централата на СДС разпратиха до медиите позиция, в която се казва, че решението е взето, без да бъде проведено гласуване, и по тази причина не може да бъде официално. Заедно с това от СДС настояват за провеждане на заседание на Изпълнителния съвет на блока, на което окончателно да бъде решено какво ще се прави с мандата. Позицията на формацията на Лукарски, огласена от пресцентъра на синята партия, не беше подписана и така и не стана ясно дали това е мнението на лидера или на цялото ръководство. Тя беше последвана от изявление на зам.-председателя на СДС и депутат Румен Христов в неделя, в което той призова премиера в оставка Борисов "да мисли държавнически". Христов предложи да се сформира кабинет в рамките на този парламент, чийто гръбнак да бъде ГЕРБ.Промяната в мнението на Румен Христов е трудно обяснима, защото той присъства на заседанието на парламентарната група миналия петък и според негови колеги се е съгласил с решението мандата за съставяне на правителство да бъде върнат. Нещо повече - заедно с него са присъствали още двама депутати от СДС, които също не са изразили различна позиция.Желанието на СДС да се запази управлението с тяхно участие е разбираемо, но от ГЕРБ многократно заявиха, че няма да участват в правителство с мандат на друга политическа сила, нито имат желание да подкрепят такова. В този парламент няма как да се състави правителство без гласовете на формацията на Борисов и всякакъв опит да се водят преговори за нов кабинет изглеждат или като някакъв нескопосан опит на преговарящите да си правят предизборна кампания на гърба на политическата криза (Патриотичния фронт), или влизане в някакъв сценарий.При връщане на мандата президентът Плевнелиев ще трябва или да състави служебно правителство, което новоизбраният Румен Радев може да смени след 22 януари, или да преназначи сегашното като служебно - ако допуснем, че Борисов би приел ролята на служебен премиер. Тъй като няма срок за решението му, третият вариант е Плевнелиев да не предприеме нищо след върнатия трети мандат и кабинетът на Борисов да управлява в оставка до разпускането на парламента, указ за което ще издаде новият президент.Между другото лидерът на СДС и министър на икономиката в оставка Божидар Лукарски не за първи път използва подобен трик. Той демонстрира същото поведение и при номинацията на Трайчо Трайков за президент. Малко след като Изпълнителният съвет на блока, в който участва и зам.-председателят на СДС Любен Петров, взе решението, че Трайков ще е кандидатът на РБ, Лукарски обяви, че партията му няма да подкрепи кандидатурата. Наложи се след това депутати от формацията да замазват ситуацията, определяйки изявлението му като "емоционално".